FI Euroopan unionin virallinen lehti CE 78/512

(2004/C 78 E/0533)

KIRJALLINEN KYSYMYS P-3291/03

esittäjä(t): Helena Torres Marques (PSE) komissiolle

(3. marraskuuta 2003)

Aihe: Yhteisön päätösten täytäntöönpanon valvonta Portugalissa

Virallisessa lehdessä (1) julkaistiin 24 päivänä heinäkuuta 2002 tehty komission päätös EY:n perustamissopimuksen 81 artiklan ja ETA-sopimuksen 53 artiklan mukaisesta menettelystä (Asia COMP/D1/29.373 — Visa International — monenvälinen toimituspalkkio).

Päätöksessä ilmoitetaan ne enimmäismäärät, joita Visa voi veloittaa pankki- ja luottokorttiensa käytöstä euroalueella.

Kunkin maan sisäisten maksujen välitykseen sovellettavien palkkioiden on luonnollisesti oltava alhaisempia kuin euroalueen rahansiirroista perittävät maksut, koska maan sisäiset teleliikennemaksut ovat halvempia.

1. Voiko komissio ilmoittaa, mikä elin vastaa kyseisen päätöksen täytäntöönpanosta Portugalissa?

2. Ottaen huomioon, että on vain yksi, portugalilaisten pankkien omistama yhtiö UNICRE, jonka kautta käytännöllisesti katsoen kaikki Portugalissa myönnetyillä pankki- ja luottokorteilla tehdyt maksut siirtyvät, mikä elin vastaa asianomaisten yhteisön päätösten täytäntöönpanosta Portugalissa?

Mario Montin komission puolesta antama vastaus

(5. joulukuuta 2003)

Heinäkuun 24 päivänä 2002 tehdyn päätöksen 2002/914/EY nojalla komissio on myöntänyt EU:n kilpailusääntöjen mukaisesti poikkeusluvan eräisiin rajatylittäviin Visa-korttimaksuihin sovellettaville monenvälisille toimitusmaksuille. Poikkeus on voimassa vuoteen 2007 saakka.

Vastauksessaan arvoisan parlamentin jäsenen kysymykseen komissio haluaa ensiksi selvittää päätöksen 2002/914/EY taustaa. Monenvälinen toimitusmaksu (multilateral interchange fee, MIF) on pankkien välinen maksu, joka suoritetaan jokaisesta maksukortilla tehdystä maksusta. Visa-järjestelmässä vähittäiskauppiaan pankki maksaa tämän maksun kortinhaltijan pankille. Vähittäiskauppiaan pankille aiheutuvat kustannukset veloitetaan yleensä vähittäiskauppiailta osana maksua, jonka ne suorittavat pankilleen jokaisesta Visa-korttimaksusta. Rajatylittävissä Visa-korttien maksutapahtumissa EU:n alueella monenvälisen toimitus- maksun määrittää Visa EU -alueen hallitus, ja toimitusmaksua sovelletaan, elleivät pankit keskenään toisin päätä. Toimitusmaksusta on ilmoitettu komissiolle hyväksymistä varten. Komissio myönsi EY:n perustamissopimuksen 81 artiklan 3 kohdan nojalla poikkeusluvan, sen jälkeen kun Visa oli toimittanut uudistuspaketin ja paketista oli neuvoteltu ja asianomaisia osapuolia kuultu. Visa on ensinnäkin sitoutunut alentamaan erityyppisistä kuluttajien käyttämistä korteista veloitettavia monenvälisiä toimitusmaksuja: maksuaikakorteilla ja luottokorteilla tehdyistä maksuista veloitettavaa painotettua keskimääräistä toimitusmaksua alennetaan vähitellen 0,7 prosenttiin vuonna 2007. Pankkikorttitapahtumien osalta Visa ottaa välittömästi käyttöön 0,28 euron kiinteän toimitusmaksun. Toiseksi monenvälisten toimitusmaksujen enimmäismäärä rajataan kortteja myöntävien pankkien tarjoamien tiettyjen erityispalvelujen kustannustasoon. Komissio katsoo näiden palvelujen vastaavan kortinhaltijoiden pankkien tarjoamia palveluja, jotka hyödyttävät niitä vähittäiskauppiaita, jotka viime kädessä maksavat rajatylittävistä maksuista veloitettavan toimitusmaksun. Kolmanneksi Visa antaa jäsenpankeille oikeuden luovuttaa vähittäiskauppiaille näiden pyynnöstä tietoja monenvälisistä toimitusmaksuista sekä kolmen kustannusryhmän prosentuaalisesta osuudesta kyseisistä maksuista.

1. Komission tehtävä on valvoa, että Visa noudattaa muutettua rajatylittäviin maksutapahtumiin sovellettavien monenvälisten toimitusmaksujen järjestelmää kaikissa jäsenvaltioissa, kuten Portugalissa. Jos komissio saa tietää poikkeuslupapäätöksen ehtojen rikkomisesta, kilpailupääosaston yksiköt tutkivat kaikki mahdolliset poikkeamiset päätöksen ehdoista. Komission poikkeuslupapäätös koskee ainoastaan kuluttajien käyttämillä Visa-korteilla tehtyjä rajatylittäviä maksuja Euroopan talousalueella sijaitsevissa vähittäismyyntiliikkeissä. Päätös ei koske jäsenvaltioiden sisäisiin Visa-maksuihin sovellettavia monenvälisiä toimitusmaksuja. Komissio arvioi Visan uudistettujen toimitusmaksujen soveltuvuutta poikkeusluvan myöntämiseen ainoastaan Visa-maksujärjestelmään kuuluvien rajatylittävien maksujen osalta. Portugalissa suoritettaviin kotimaisiin maksuihin sovellettavia monenvälisiä toimitusmaksuja tulisi tarkastella kyseisen jäsenvaltion markkinaolosuhteiden valossa.

2. Yhteisön kilpailulainsäädäntöä sovelletaan tapauksissa, jotka vaikuttavat merkittävästi jäsenvaltioiden väliseen kauppaan. Jos siis yhteisön kilpailulainsäädäntöä rikottaisiin Portugalin korttimarkkinoilla, tieto välitettäisiin kansalliselle kilpailuviranomaiselle tai komissiolle. Arvoisan parlamentin jäsenen esittämistä ongelmista on lähetetty kopio Portugalin kilpailuviranomaiselle (Autoridade da Concorrência).

(1) EYVL L 318, 22.11.2002, s. 17.